A századot a világháború kitörésekor a szerb frontra küldték. Állomáshelyük a Brezovo Polje (ma Bosznia-Hercegovina) melletti repülőtéren volt. 1915. június 23-án átköltözött az olasz frontra, Haidenschaftba, 1917. augusztus 18-án pedig Veldesbe. A 2D kódot az 1917. július 25-i átszervezés után kapta. 1917. október 24.-én a század a 14. német hadsereg alárendeltségébe került és így vett részt a 12. isonzói csatában. 1918. június 15-én a 6. hadsereghez szervezték át és a Flik 2D átköltözött San Pietro di Campo repterére. A század részt vett az osztrák-magyar összeomlással végződő Piave-offenzívában 1918 júniusában. Utolsó bázisa Feltrében volt, ahová október 15-én került át, ekkor átkeresztelték Flik 2K-ra ("Korps-Kompanie", hadtesthez utalt felderítőszázad). A háború során ászpilótái 11 légi győzelmet arattak, az összes pilóta légi győzelmeinek száma nem ismert. A háború (amely a repülőgép állomány szinte teljes elveszítésével járt) után, a békeszerződések következtében a légierő mint fegyvernem megszűnt a Monarchia területén, ennek következtében az összes repülőszázadot feloszlatták.